Profesorul de religie din Copșa Mică acuzat că s-a masturbat în clasă, în fața mai multor elevi, a fost găsit nevinovat de o comisie a Mitropoliei Ardealului.

Purtătorul de cuvânt al Patriarhiei explică – la EUROPA FM – că dascălul a suferit o operație în zona inghinală și avea o mâncărime în zona respectivă.

„Această persoană nu a comis gestul obscen de care a fost acuzat, ci doar a avut un gest necontrolat provocat de o mâncărime în zona inghinală, ceea ce a dus la speculații, pe care le-a încurajat o filmare făcută în clasă de o elevă. Profesorul nu va mai fi repus în funcția de profesor pentru că și-a dat demisia”, precizează Vasile Bănescu.

Profesorul – care este și preot – și-a dat demisia dupa izbucnirea scandalului, fiind filmat în timpul orei. Imaginile video au apărut în spațiul public.

Inspectoratul Şcolar Sibiu a început o anchetă la liceul respectiv, a anunţat – la EUROPA FM – ministrul Educației, Liviu Pop.